97. ΑΠΟΦΑΣΗ ΠΡΟΕΔΡΟΥ ΝΟΜΙΚΟΥ ΣΥΜΒΟΥΛΙΟΥ ΤΟΥ ΚΡΑΤΟΥΣ Αριθ. 50 της 22/30 Ιαν.2003 (ΦΕΚ Β΄97) Τρόπος, προϋποθέσεις και διαδικασία άσκησης των αρμοδιοτήτων των Τριμελών Επιτροπών του άρθρου 5 παρ. 5 του Ν. 3086/2002 «Οργανισμός Νομικού Συμβουλίου του Κράτους και κατάσταση των Λειτουργών και των Υπαλλήλων του» (ΦΕΚ Α΄ 324). Έχοντας υπόψη:  1. Τις διατάξεις της παραγράφου 1 του άρθρου 6 του Ν. 3086/2002 «Οργανισμός Νομικού Συμβουλίου του Κράτους και κατάσταση των Λειτουργών και των Υπαλλήλων του» (ΦΕΚ Α΄ 324). 2. Το γεγονός ότι από τις διατάξεις αυτής της απόφασης δεν προκαλείται δαπάνη εις βάρος του Κρατικού Προϋπολογισμού, αποφασίζουμε: 1. Οι Τριμελείς Επιτροπές, οι οποίες λειτουργούν στην Κεντρική Υπηρεσία του ΝΣΚ, στα Γραφεία Νομικών Συμβούλων, στα Ειδικά Γραφεία Νομικών Συμβούλων και στα Δικαστικά Γραφεία του ΝΣΚ, συγκροτούνται όπως καθορίζεται στις διατάξεις του άρθρου 5§5 του Ν. 3086/2002 (ΦΕΚ Α΄ 324) και συνεδριάζουν σε οποιαδήποτε ημέρα και ώρα. Σε κάθε Τριμελή Επιτροπή προεδρεύει ο ανώτερος κατά βαθμό και επί ομοιοβάθμων ο αρχαιότερος λειτουργός του ΝΣΚ. Όλα τα μέλη των Επιτροπών έχουν δικαίωμα ψήφου. 2. Στις συνεδριάσεις των Τριμελών Επιτροπών, οι υποθέσεις που υπάγονται στην αρμοδιότητά τους φέρονται προς συζήτηση μετά από έγγραφη εισήγηση του χειριζομένου την υπόθεση. Η εισήγηση περιέχει υποχρεωτικά πλήρη έκθεση του πραγματικού και νομικού μέρους της υποθέσεως, με παράθεση του κειμένου των εφαρμοστέων διατάξεων, της ερμηνείας αυτών και της προτεινόμενης λύσεως. Η εισήγηση αναπτύσσεται και προφορικώς ενώπιον των άλλων μελών της Τριμελούς Επιτροπής από τον χειριζόμενο την υπόθεση. Κατ' εξαίρεση, επί υποθέσεων επειγούσης φύσεως, η εισήγηση μπορεί, μετά από άδεια του προεδρεύοντος, να γίνει προφορικώς ενώπιον της Επιτροπής και να συνταχθεί μετά τη διαμόρφωση της προτάσεως των μελών της επί της υποθέσεως. 3. Οι υποθέσεις φέρονται προς συζήτηση ενώπιον της Επιτροπής κατά τη σειρά που ορίζει ο προεδρεύων, προτιμωμένων πάντως των υποθέσεων για τις οποίες τρέχει δικαστική προθεσμία ή είναι επείγουσες λόγω της φύσεώς των. Μετά την ανάπτυξη των απόψεων του εισηγητή της υποθέσεως και της προτάσεώς του, ακολουθεί διαλογική συζήτηση μεταξύ των μελών της επί των ανακυπτόντων νομικών και πραγματικών ζητημάτων της υποθέσεως και ψηφοφορία επί των απόψεων που διατυπώθηκαν, κατά τη σειρά αρχαιότητος των μελών της. Αν δεν σχηματισθεί πλειοψηφία, η υπόθεση παραπέμπεται υποχρεωτικά και χωρίς καθυστέρηση στο αρμόδιο Τμήμα του ΝΣΚ.  4. Για τις συνεδριάσεις των Επιτροπών συντάσσονται πρακτικά, ξεχωριστά για κάθε υπόθεση, στα οποία, εκτός των άλλων τυπικών στοιχείων, καταχωρούνται: α) Η ημερομηνία συνεδριάσεως, β) τα ονοματεπώνυμα και ο βαθμός των λειτουργών του ΝΣΚ από τα οποία συγκροτήθηκε η Επιτροπή, γ) περίληψη του θέματος της υποθέσεως, η οποία συζητήθηκε και η επ' αυτής πρόταση των μελών της Επιτροπής. Στα πρακτικά καταχωρείται και η γνώμη της μειοψηφίας ή η διαφορετική γνώμη του κάθε μέλους, με την αιτιολογία της.  5. Τα πρακτικά συνεδριάσεως των Τριμελών Επιτροπών συντάσσονται σε τέσσερα (4) αντίγραφα και υπογράφεται το ένα από αυτά (πρωτότυπο) από όλα τα μέλη της Επιτροπής που έλαβαν μέρος στη συνεδρίαση.  Τα πρακτικά αποστέλλονται στην Κεντρική Υπηρεσία του ΝΣΚ για έγκριση ή θεώρησή τους από τον Πρόεδρο του ΝΣΚ, συνοδευόμενα υποχρεωτικά από τέσσερα (4) υπογεγραμμένα αντίγραφα της εισηγήσεως και πλήρη σειρά όλων των δικογράφων της υποθέσεως (εισαγωγικά δικόγραφα, ένδικα μέσα, προτάσεις κ.λ.π.), καθώς και όλων των κρισίμων για τη διάγνωση της διαφοράς λοιπών εγγράφων στοιχείων (έγγραφα υπηρεσιών, αποδεικτκά στοιχεία κ.λ.π.). Το ίδιο ισχύει και σε περίπτωση παραπομπής της υποθέσεως στο αρμόδιο Τμήμα του ΝΣΚ. 6. Τα πρακτικά συνεδριάσεως των Τριμελών Επιτροπών καταχωρούνται κατά τα κύρια προσδιοριστικά τους στοιχεία στο Βιβλίο που τηρείται προς τούτο στο αρμόδιο Γραφείο Σύνταξης και Αρχείου Πρακτικών της Κεντρικής Υπηρεσίας του ΝΣΚ, λαμβάνουν αύξοντα αριθμό και προωθούνται για έγκριση ή θεώρηση στον Πρόεδρο του ΝΣΚ ή στον αρμόδιο Υπουργό ή άλλο αρμόδιο προς τούτο όργανο, κατά περίπτωση. Βιβλίο ανάλογο προς το ανωτέρω τηρείται και σε κάθε υπηρεσιακή μονάδα του ΝΣΚ στην οποία λειτουργεί Τριμελής Επιτροπή. Μετά την έγκρισή τους, τα πρωτότυπα των πρακτικών με τις αντίστοιχες εισηγήσεις, αρχειοθετούνται στην Κεντρική Υπηρεσία του ΝΣΚ κατ' αύξοντα αριθμό και αντίγραφό τους αποστέλλεται στην αρμόδια υπηρεσιακή μονάδα του ΝΣΚ, στην οποία επιστρέφεται και ο φάκελος της υποθέσεως. (Μετά τη σελ.290,434) Σελ. 290,435 Τεύχος 1398 Σελ. 101 Νομικό Συμβούλιο 10.Δ.γ.97 177 